text: Nye ansigter på vej til Folketinget
  31 august 2011 kl. 13.17
  En lang række nye politiske ansigter er på vej til Christiansborg her fra landsdelen.
  Professor Risbjerg Thomsen har for altinget.dk på grundlag af de seneste meningsmålinger op til valgudskrivelsen analyseret mandatfordelingen mellem partierne i de enkelte storkredse.
  I Sydjyllands Storkreds står Venstre til at miste ét mandat, fra otte til syv.
  Preben Rudiengaard og Jens Vibjerg genopstiller ikke, så mindst en ny kandidat kan blive valgt. Anni Matthiesen fra Vejen-kredsen er et godt bud, men hun er i hård konkurrence med borgmester Erik Nørreby, Fanø, opstillet i Tønder, og byrådsmedlem i Vejle Jens Ejner Christensen.
  
  Socialdemokraterne
  Socialdemokraterne har en stor chance for et vinde ét mandat til seks.
  Lise von Seelen, Kim Mortensen og Julie Rademacher genopstiller ikke.
  Det giver plads til fire nye ansigter.
  Favoritterne er Bjarne Corydon i Esbjerg-kredsen og det unge politiske talent i Aabenraa-kredsen, Anne Sina.
  Kampen om de sidste to mandater bliver hård. I spil er Christian Raabjerg Madsen, Kolding, Kim Quist, Haderslev, Troels Ravn, Vejen, Christina Dam Kristensen, Esbjerg og Jacob Bjerregaard, Fredericia.
  Dansk Folkeparti går fra fire til tre mandater i Sydjyllands Storkreds.
  Søren Krarup genopstiller ikke, mens hans datter, Marie Krarup, har en stor chance for at tage over. Anita Christensen, Tønder-kredsen, har ikke mange chancer.
  SF står fortsat til tre mandater.
  Villy Søvndal har forladt kredsen. Det nye navn bliver Ida Rosendal Damborg fra Esbjerg-kredsen.
  Konservative i Syd- og Sønderjylland skal kæmpe særdeles hårdt for at undgå at gå fra to til ét mandat.
  Kampen mellem politisk ordfører Carina Christensen, Mike Legarth og videnskabsminister Charlotte Sahl-Madsen bliver uden nåde.
  De Radikale står fortsat til ét mandat.
  Bente Dahl har trukket sig. Hidtil har Lotte Rod, opstillet i Esbjerg og Aabenraa, taget førertrøjen på.
  Liberal Alliances Mette Borck står til en ny karriere som politiker. Hun har tidligere været chefredaktør og direktør for JydskeVestkysten.
  
  Østjylland
  I Østjyllands Storkreds, der omfatter Horsens og Hedensted, kan Socialdemokraternes Henrik Dam Kristensen, undervisningsminister Troels Lund Poulsen (V) og Dansk Folkepartis Hans Kristian Skibby føle sig nogenlunde sikre på genvalg.
  